b'\n_START_ARTICLE_\nFart\xc3\xb8yvern\n_START_PARAGRAPH_\nFart\xc3\xb8yvern er et samlebegrep som brukes om tiltak for \xc3\xa5 bevare dekkede fart\xc3\xb8yer i flytende stand for ettertiden.\n_START_SECTION_\nHistorikk\n_START_PARAGRAPH_\nFart\xc3\xb8yvernet har blitt fremkjempet av det frivillige kulturvernet p\xc3\xa5 1960\xe2\x80\x931970-tallet for \xc3\xa5 hindre at sj\xc3\xb8fartsnasjonen Norge ikke skulle miste en sentral del av v\xc3\xa5r kulturarv. Norsk Veteranskibsklub (NVSK) i Oslo ble stiftet i 1964 med form\xc3\xa5l \xc3\xa5 skape interesse for den maritime kulturarv. KYSTEN \xe2\x80\x93 forbund for bevaring og bruk av eldre fart\xc3\xb8yer og kystmilj\xc3\xb8 ble stiftet 14. september 1979  og Norsk Forening for Fart\xc3\xb8yvern stiftet 16. juni 1985 som en landsomfattende organisasjon for verneverdige fart\xc3\xb8yer._NEWLINE_Statens engasjement i fart\xc3\xb8yvernet startet med at skonnerten \xe2\x80\x99\xe2\x80\x99Svanen\xe2\x80\x99\xe2\x80\x99 fikk midler fra Norsk kulturr\xc3\xa5d  i 1967.  I 1978 ble et eget sekretariat for fart\xc3\xb8yvern etablert av Norsk kulturr\xc3\xa5d. Milj\xc3\xb8verndepartementet fikk i 1983 egne \xc3\xb8remerkede midler til fart\xc3\xb8ybevaring. Fra 1986 ble det forvaltningsmessige ansvaret overf\xc3\xb8rt Milj\xc3\xb8verndepartementet, f\xc3\xb8r Riksantikvaren i 1989 fikk dette som ansvarsomr\xc3\xa5de. Milj\xc3\xb8verndepartementets m\xc3\xa5lsetting med fart\xc3\xb8yvernet har v\xc3\xa6rt \xc3\xa5 ta vare p\xc3\xa5 et utvalg fart\xc3\xb8y som er representative for Norge som sj\xc3\xb8fartsnasjon. N\xc3\xa5r det gjelder offentlig medvirkning til \xc3\xa5 bevare mindre, \xc3\xa5pne farkoster har dette v\xc3\xa6rt museenes ansvarsomr\xc3\xa5de og disse b\xc3\xa5tene har inng\xc3\xa5tt som en del av deres samlinger._NEWLINE_Begrepet \xc2\xabverneverdig skip\xc2\xbb ble innf\xc3\xb8rt etter at Sj\xc3\xb8fartsdirektoratet, Norsk Forening for Fart\xc3\xb8yvern og Riksantikvaren i 1989 startet et samarbeid om fart\xc3\xb8yvern. Begrepet \xc2\xabverneverdig\xc2\xbb er senere endret til \xc2\xabvernet\xc2\xbb._NEWLINE_I desember 2010 lanserte Milj\xc3\xb8verndepartmentet en ny nasjonal verneplan for fart\xc3\xb8y 2010 \xe2\x80\x93 2017.\n_START_SECTION_\nVernede og fredete fart\xc3\xb8yer\n_START_PARAGRAPH_\nDet er Riksantikvaren som har myndighet til \xc3\xa5 godkjenne at fart\xc3\xb8yer skal gis status som vernet (tidligere verneverdig) eller fredet. Et fart\xc3\xb8y som har blitt listet som vernet kan senere bli tildelt status som fredet, og p\xc3\xa5 den m\xc3\xa5ten f\xc3\xa5 et sterkere vern.\n_START_SECTION_\nVernede fart\xc3\xb8yer\n_START_PARAGRAPH_\nRiksantikvaren har utarbeidet en liste over norske fart\xc3\xb8yer som ansees som en s\xc3\xa5 viktig del av den norske kulturarven at de b\xc3\xb8r f\xc3\xa5 status som \xc2\xabvernede\xc2\xbb, og omfattes av en verneplan. I utvelgelsen av fart\xc3\xb8yene p\xc3\xa5 vernelisten blir det s\xc3\xa6rlig lagt vekt p\xc3\xa5 representativitet/bredde: geografisk, kronologisk, teknisk og funksjonelt._NEWLINE_Vernede fart\xc3\xb8yer er underlagt antikvariske bevaringsforpliktelser, som et resultat av bindende avtaler mellom fart\xc3\xb8yeier og Riksantikvaren._NEWLINE_Per 1. februar 2011 omfattet listen 227 fart\xc3\xb8yer i Norge, hvorav 202 hadde formell status som \xc2\xabverneverdig skip\xc2\xbb, 17 var unntatt kondemnering, 6 var fredet, og for 4 fart\xc3\xb8yer p\xc3\xa5gikk fredning. _NEWLINE_Listen ble oppdatert i oktober 2016. Av de 247 verneverdige fart\xc3\xb8yene p\xc3\xa5 den oppdaterte listen er 14 fredet per oktober 2016, 2 fart\xc3\xb8yer er \xc2\xabmidlertidig fredet\xc2\xbb, og 5 fart\xc3\xb8yer har status \xc2\xabvarslet fredet\xc2\xbb.\n_START_SECTION_\nFredete fart\xc3\xb8yer\n_START_PARAGRAPH_\nEtter en lovendring vedtatt 3. mars 2000 gir kulturminneloven \xc2\xa7 14 adgang til fredning av b\xc3\xa5ter. Vilk\xc3\xa5ret for fredning er at b\xc3\xa5ten er av s\xc3\xa6rlig kulturhistorisk verdi.'